የዶ/ር ዱሪ መሐመድ ሥርዓተ ቀብር ተፈጸመ
በአዲስ አበባ ዩኒቨርሲቲ ፕሬዚዳንትነት፣ በሚኒስትርነትና በአምባሳደርነት ያገለገሉት የዶ/ር ዱሪ መሐመድ ሥርዓተ ቀብር ዓርብ ሚያዝያ 16 ቀን 2007 ዓ.ም. በኮልፌ እስላም መቃብር ተፈጸመ፡፡ከ1954 ዓ.ም. ጀምሮ ለ40 ዓመታት በተለያዩ መስኮች አገራዊ አገልግሎት የሰጡት ዶ/ር ዱሪ፣ ባደረባቸው ሕመም ምክንያት ያረፉት ሐሙስ ሚያዝያ 15 ቀን 2007 ዓ.ም. ነበር፡፡ዶ/ር ዱሪ ገጸ ታሪካቸው እንደሚያስረዳው፣ በቀድሞው ቀዳማዊ ኃይለ ሥላሴ (የአሁኑ አዲስ አበባ) ዩኒቨርሲቲ በ1954 ዓ.ም. በመምህርነት የጀመሩት ሥራ በሁለት ወቅቶች (ከ1969 ዓ.ም. እስከ 1977 ዓ.ም. እና ከ1985 እስከ 1988 ዓ.ም.) በፕሬዚዳንትነት እስከ መምራት አድርሷቸዋል፡፡በመንግሥታዊ ሥልጣንም በኢትዮጵያ ሽግግር መንግሥት ዘመን፣ ከ1983 ዓ.ም. እስከ 1987 ዓ.ም. የፕላንና ኢኮኖሚ ልማት ሚኒስትር የነበሩት ዶ/ር ዱሪ፣ የኢትዮጵያ ፌዴራላዊ ዴሞክራሲያዊ ሪፐብሊክ ከተመሠረተ በኋላ በተባበሩት መንግሥታት ድርጅት የኢትዮጵያ ቋሚ መልዕክተኛና ባለሙሉ ሥልጣን አምባሳደር በመሆን ከ1988 ዓ.ም. እስከ 1992 ዓ.ም. አገልግለዋል፡፡ከውጭ ጉዳይ ሚኒስቴር የተገኘው ገጸ ታሪክ እንደሚያወሳው፣ አምባሳደር ዱሪ መሐመድ ከአባታቸው ከአቶ መሐመድ ኢብራሂምና ከእናታቸው ከወ/ሮ መሪያም ዩሱፍ ቅዳሜ ሐምሌ 8 ቀን 1925 ዓ.ም. በሐረር ከተማ የተወለዱ ሲሆን፣ የመጀመሪያ ደረጃ ትምህርታቸውን በሐረር እስላም ትምህርት ቤትና በራስ መኰንን ትምህርት ቤት ተከታትለዋል፡፡የሁለተኛ ደረጃ ትምህርታቸውን በሐረር መድኃኔ ዓለም ትምህርት ቤት ካጠናቀቁ በኋላ፣ በአዲስ አበባ ዩኒቨርሲቲ ኮሌጅ (በኋላ ቀዳማዊ ኃይለ ሥላሴ ዩኒቨርሲቲ) በ1950 ዓ.ም. በኢኮኖሚክስ የመጀመርያ ዲግሪ ሲያገኙ፣ የራስ መኰንን ሽልማትንም ተቀብለዋል፡፡ ሁለተኛ ዲግሪያቸውን በተመሳሳይ ዘርፍ በአሜሪካ በርክሌይ  ዩኒቨርሲቲ ሲያጠናቅቁ፣ የዶክትሬት ዲግሪያቸውንም ከእንግሊዙ ሪዲንግ ዩኒቨርሲቲ አግኝተዋል፡፡ዶ/ር ዱሪ በቀዳማዊ ኃይለ ሥላሴ ዩኒቨርሲቲ ለስድስት ዓመታት ከማስተማራቸው በተጨማሪ በእንግሊዝ ዩኒቨርሲቲዎች በመምህርነትም ሠርተዋል፡፡ በ1970ዎቹ መጨረሻ ከአገር ከወጡ በኋላ በተባበሩት መንግሥታት ድርጅት በመቀጠር ሊቢያ ውስጥ የሠሩ ሲሆን በዋና ዳይሬክተርነት አገልግለዋል፡፡የቀድሞው መንግሥት ከተወገደ በኋላ ወደ አገራቸው የተመለሱት ዶ/ር ዱሪ፣ በፖለቲካ ሕይወታቸው የሐረሪ ብሔራዊ ሊግ መሥራች የነበሩ ሲሆን፣ በግንቦት 1987ቱ የመጀመርያ ምርጫ በሐረሪ ብሔራዊ ክልል ምክር ቤት በመመረጥና በፌዴሬሽን ምክር ቤት ክልሉን ከወከሉት ሁለት ተመራጮች አንዱ በመሆን፣ በተባበሩት መንግሥታት ድርጅት የኢትዮጵያ ቋሚ መልዕክተኛና ባለሙሉ ሥልጣን አምባሳደር ሆነው እስከተሾሙበት መጋቢት 1988 ዓ.ም. ድረስ መሥራታቸው ገጸ ታሪካቸው ያሳያል፡፡ዶ/ር ዱሪ በአካዴሚያው ከሠሯቸው ጥናቶች ባሻገር በነበራቸው የሥነ ጽሑፍ ዝንባሌም ካከናወኗቸው መካከል፣ የሐረሪ ብሔረሰብ አንዳንድ ዘፈኖችን ወደ እንግሊዝኛ በመተርጐም፣ በአዲስ አበባ ዩኒቨርሲቲ ኮሌጅ ይታተም በነበረው የኢትኖሎጂካል ሶሳይቲ ቡለቲን ያሳተሙት ይገኝበታል፡፡ በ82 ዓመታቸው ያረፉት ዶ/ር ዱሪ፣ ባለትዳርና የሁለት ወንዶችና የአንዲት ሴት አባት ነበሩ፡፡     